**Broj: 711-I-1451-P-224-17/18-09-16**

Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Frankovića, općinskog načelnika Općine Pićan,** na 24. sjednici, održanoj 12. listopada 2018.g. donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Frankovića, općinskog načelnika Općine Pićan, zbog moguće povrede članka povrede 17. stavka 1. ZSSI-a, koja proizlazi iz stupanja u poslovni odnos Općine Pićan, u kojoj dužnosnik obnaša dužnost općinskog načelnika, s Obrtom za završne radove u građevinarstvu i ugostiteljstvu „Pedena“ koje je u vlasništvu dužnosnika, kao i zbog moguće povrede članka 17. stavka 3. ZSSI-a koja proizlazi iz propusta dužnosnika da obavijesti Povjerenstvo o poslovnom subjektu s kojim tijelo javne vlasti sukladno članku 17. stavku 1. i stavku 2. ZSSI-a ne smije stupiti u poslovni odnos.**
2. **Pokreće se postupak za odlučivanje o sukobu interesa protiv dužnosnika Ivana Frankovića, općinskog načelnika Općine Pićan, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja Obrtom za završne radove u građevinarstvu i ugostiteljstvu „Pedena“ kao poslovnim subjektom u vlasništvu dužnosnika.**
3. **Pokreće se postupak za odlučivanje o sukobu interesa protiv dužnosnika Ivana Frankovića, općinskog načelnika Općine Pićan, zbog moguće povrede članka 7. c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije dužnosnika kao zakonskog zastupnika Općine Pićan s Obrtom za završne radove u građevinarstvu i ugostiteljstvu „Pedena“, a koji su nastali sklapanjem poslovnog odnosa 31. srpnja 2011. g. u ukupnom iznosu od 14.760,00 kuna, 31. srpnja 2012. g. u ukupnom iznosu od 18.625,00 kuna, i 30. srpnja 2013. g. u ukupnom iznosu od 21.250,00 kuna.**
4. **Poziva se dužnosnik Ivan Franković da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Ivan Franković povodom obnašanja dužnosti općinskog načelnika Općine Pićan obvezan postupati sukladno odredbama ZSSI-a.

Povjerenstvo je 09. svibnja 2017. g. zaprimilo neanonimnu prijavu podnesenu protiv dužnosnika Ivan Franković, općinski načelnik Općine Pićan, koja je zaprimljena u knjizi ulazne pošte pod poslovnim brojem: 711-U-1646-P-224/17-01-1, povodom koje se vodi predmet broj: P-224/17.

U predmetnoj prijavi u bitnom se ukazuje na nepotpunost podataka u ranije podnesenim izvješćima o imovinskom stanju dužnosnika Ivana Frankovića, potom da je dužnosnik Ivan Franić kao općinski načelnik Općine Pićan stupao u poslovne odnose s trgovačkim društvom ZOVIĆ d.o.o. iz Pazina koje je u vlasništvu njegovog šogora, kao i da je stupao u poslovne odnose s Obrtom za završne radove u građevinarstvu i ugostiteljstvu „Pedena“ koje je u njegovom vlasništvu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene neanonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih tijela prikupilo potrebne podatke i dokumentaciju.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Franković obnašao dužnost općinskog načelnika Općine Pićan u razdoblju od 06. lipnja 2013. g. do 24. svibnja 2017. g., te od 25. svibnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Ivana Frankovića, koje je dužnosnik dostavio povodom ponovnog imenovanja/izbora na istu dužnost 19. siječnja 2018. g., utvrdilo kako je imenovani naveo da profesionalno obnaša javnu dužnost, te je vlasnik 100% udjela u Obrtu za završne radove u građevinarstvu i ugostiteljstvu „Pedena“, za koje nije izvršen prijenos.

Uvidom u izvadak iz obrtnog registra Ureda državne uprave u Istarskoj županiji, Ispostave Labin, utvrđeno je kako je pod matičnim brojem subjekta: 91637791, upisan Obrt za završne radove u građevinarstvu i ugostiteljstvu „Pedena“, vl. Ivan Franković, Pićan, Pićan 69c. U obrtnom registru nije evidentirano kako je upravljanje obrtom preneseno na poslovođu.

Usporedbom OIB-a dužnosnika Ivana Frankovića navedenog u izvješćima o imovinskom stanju dužnosnika podnesenim Povjerenstvu i OIB-a Ivana Frankovića kao vlasnika Obrta za završne radove u građevinarstvu i ugostiteljstvu „Pedena“, koji je naveden u Obrtnom registru, utvrđeno je kako je riječ o istoj osobi.

Na zahtjev Povjerenstva, Služba za opću upravu u Istarskoj županiji, Matični ured Pazin, dostavila je 26. lipnja 2017. g. je izvatke iz matice rođenih i matice vjenčanih za dužnosnika Ivana Franića i Dragana Zovića, na temelju kojih je utvrđeno kako ne postoji tazbinski odnos između navedenih osoba.

Na zahtjev Povjerenstva, Općina Pićan, zastupana po općinskom načelniku Ivanu Frankoviću, u očitovanju od 28. lipnja 2017. g. navodi kako je Općina Pićan od ožujka 2011. g. izravno stupala u poslovne odnose s trgovačkim društvom ZOVIĆ d.o.o. iz Pazina radi izvođenja radova na infrastrukturnim projektima na području Općine Pićan, a riječ je o sljedećim poslovnim odnosima: čišćenje snijega i posipanje 18. siječnja 2013. g., ukupne vrijednosti 2.250,00 kuna, poslovni odnos nastao putem narudžbe; iskopi temelja zidina u starogradskoj jezgri i odvoz šute na deponij i čišćenje šuta kod svete Helene, ukupne vrijednosti 9.375,00 kuna, poslovni odnos nastao putem narudžbe; spajanje instalacija župni stan, crkva i Babić Mira, spajanje gromobrana zvonika i spuštanje visine hidranta, ukupne vrijednosti 19.250,00 kuna, poslovni odnos nastao putem narudžbe; izrada i montaža šahta dim. 80x80x80 cm za povlačenje telefonskih kablova, odnosno provlačenje kablova po ulicama do novih priključnih mjesta, prema rješenju u tlocrtima, ukupne vrijednosti 37.638,00 kuna, poslovni odnos nastao putem narudžbe; montaža šahta za provlačenje dovodnih i odvodnih kablova za SRO-a i PK Javne rasvjete po ulicama prema rješenju u tlocrtima, te montaža priključnih kutija javne rasvjete IP54 na fasadu objekta prema nacrtu, ukupne vrijednosti 22.325,00 kuna, poslovni odnos nastao putem narudžbe; izrada i montaža šahta dim. 80x80x80 cm za provlačenje telefonskih kablova, odnosno provlačenje kablova po ulicama do novih priključnih mjesta, prema rješenju u tlocrtima, polaganje glavnih telekomunikacijskih cijevi od postojećeg telefonskog šahta prema rješenju u tlocrtu, polaganje sporednih telekomunikacijskih cijevi ALKATEN promjera 25 mm, sveukupne vrijednosti 15.000,00 kuna, poslovni odnos nastao putem narudžbe; montaža šahta dimenzije 80x80x80 cm za provlačenje dovodnih i dovodnih kablova SRO i PK javne rasvjete po ulicama, te montaža priključnih kutija PK javne rasvjete na fasadu objekta, sveukupne vrijednosti 18.917,50 kuna, poslovni odnos nastao putem narudžbe; izvođenje građevinskih radova na sportskom kompleksu Tupljak, ukupne vrijednosti 87.115,00 kuna, poslovni odnos nastao pozivnim natječajem u postupku jednostavne (bagatelne) nabave, na temelju kojeg je sklopljen ugovor; izvođenje radova za javnu rasvjetu u Tupljaku, ukupne vrijednosti 29.562,50 kuna, poslovni odnos nastao putem narudžbe, odnosno ugovora; izvođenje građevinskih radova na plinskoj instalaciji starogradske jezgre Pićna, vrijednosti 67.820,00 kuna bez PDV-a, poslovni odnos nastao u postupku jednostavne (bagatelne) nabave, na temelju kojeg je sklopljen ugovor o izvođenju radova; izvođenje radova za instalacije telekomunikacijskog sustava starogradske jezgre Pićna, vrijednosti 64.054,00 kuna bez PDV-a, poslovni odnos nastao u postupku jednostavne (bagatelne) nabave, na temelju kojeg je sklopljen ugovor o izvođenju radova; izvođenje radova za instalacije javne rasvjete starogradske jezgre Pićna, vrijednosti 69.994,00 kuna bez PDV-a, poslovni odnos nastao u postupku jednostavne (bagatelne) nabave, na temelju kojeg je sklopljen ugovor o izvođenju radova; izvođenje radova niskonaponske instalacije napajanja, vrijednosti 69.680,00 kuna bez PDV-a, poslovni odnos nastao u postupku jednostavne (bagatelne) nabave, na temelju kojeg je sklopljen ugovor o izvođenju radova; čišćenje groblja u Tupljaku i odvoz šute na deponij, ukupne vrijednosti 2.500,00 kuna, poslovni odnos nastao putem narudžbe; čišćenje snijega i posipavanje u Općini Pićan i Sv. Katarina, ukupne vrijednosti 5.000,00 kuna, poslovni odnos nastao putem narudžbe; izvođenje zemljanih radova u odvodnji i vodi, ukupne vrijednosti 19.762,50 kuna, poslovni odnos nastao putem narudžbe; izvođenje zemljanih radova u elektroinstalaciji, ukupne vrijednosti 37.587,50 kuna, poslovni odnos nastao putem narudžbe; izvođenje zemljanih radova plinofikacije, ukupne vrijednosti 12.757,50 kuna, poslovni odnos nastao putem narudžbe.

Nadalje, u očitovanju se navodi kako je Općina Pićan izravno stupala i u poslovne odnose s Obrtom za završne radove u građevinarstvu i ugostiteljstvu „Pedena“, koji su se odnosili na pružanje usluga noćenja za vrijeme održavanja manifestacija „Legendfest“ 2011. g. u ukupnoj vrijednosti od 14.760,00 kuna, „Legendfest“ 2012. g. u ukupnoj vrijednosti od 18.625,00 kuna i „Legendfest“ 2013. g. u ukupnoj vrijednosti od 21.250,00 kuna. Za provođenje postupka jednostavne (bagatelne) nabave imenovana je komisija, dok je ostale odluke o odabiru poslovnoga subjekta i sklapanje ugovora donosio općinski načelnik Ivan Franković.

Uz očitovanje, dostavljena je poslovna dokumentacija (ponude, troškovnik, narudžbenice, ugovori, kartice po šifri korisnika, računi) za prethodno navedene poslovne odnose Općine Pićan sa trgovačkim društvom ZOVIĆ d.o.o. i Obrtom za završne radove u građevinarstvu i ugostiteljstvu „Pedena“, te Odluka o imenovanju povjerenstva za provedbu nadmetanja od 20. svibnja 2011. g.

Na dodatni zahtjev Povjerenstva, Općina Pićan, zastupana po općinskom načelniku Ivanu Frankoviću,, u očitovanju od 19. siječnja 2018. g. navodi kako ne posjeduju zapisnike o radu Povjerenstva za provedbu nadmetanja za postupke bagatelne nabave, te uz očitovanje dostavljaju Pravilnik o nabavi roba i usluga male vrijednosti Općine Pićan od 31. ožujka 2014. g., te Ugovor o izvođenju građevinskih radova na sportskom kompleksu Tupljaku, klasa: 022-05/12-01/27, urbroj: 2144/05-01-12-17).

Slijedom iznesenog, Povjerenstvo je na temelju prikupljenih podataka i dokumentacije utvrdilo kako između dužnosnika Ivana Frankoviću, i Dragana Zovića ne postoji tazbinski odnos koji bi upućivao na moguću povredu odredbi ZSSI-a, stoga Povjerenstvo neće odlučivati u odnosu dio prijave koji se odnosi na zasnovane poslovne odnose između Općine Pićan i trgovačkog društva ZOVIĆ d.o.o.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Člankom 17. stavkom 3. ZSSI-a propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i stavka 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom, koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Uvidom u knjigu ulazne pošte utvrđeno je kako dužnosnik Ivan Franković nije dostavio Povjerenstvu obavijest iz članka 17. stavka 3. ZSSI-a o nazivu, OIB-u i sjedištu poslovnog subjekta s kojim jedinica lokalne samouprave u kojoj dužnosnik obnaša dužnost ne smije stupati u poslovni odnos.

S obzirom da prikupljeni podaci i dokumentacija upućuju na moguću povredu članka 17. stavaka 1. i stavka 3. ZSSI-a, koja proizlazi iz stupanja Općine Pićan kao tijela javne vlasti u kojem dužnosnik obnaša dužnost u poslovne odnose s poslovnim subjektom u vlasništvu dužnosnika Ivana Frankovića, Povjerenstvo je odlučilo kao u točci I. izreke ove Odluke.

Kako se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. Budući da u obrtnom registru nije upisan podatak da je upravljanje Obrtom za završne radove u građevinarstvu i ugostiteljstvu „Pedena“ u vlasništvu dužnosnika Ivana Frankovića preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a.

Nadalje, polazeći od navoda iz predmetne prijave, Povjerenstvo je uvidom u prikupljenu dokumentaciju steklo saznanja o mogućoj povredi članka 7. c) ZSSI-a dužnosnika Ivana Frankoviću, koja proizlazi iz odlučivanja dužnosnika kao zakonskog zastupnika Općine Pićan o nastanku poslovnih odnosa u 2011. g., 2012. g. i 2013. g. s poslovnim subjektom u njegovom vlasništvu, odnosno s Obrtom za završne radove u građevinarstvu i ugostiteljstvu „Pedena“, koji su nastali izdavanjem računa i ovjeravanjem isplate po dostavljenim računima, što upućuje na moguću zlouporabu posebnih prava koja proizlaze ili su potrebna za obnašanje javne dužnosti.

U odnosu na navode iz prijave o nepotpunim podacima u ranije dostavljenim izvješćima o imovinskom stanju dužnosnika, Povjerenstvo ističe kako je člankom 24. ZSSI-a propisano kako redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske, pa ukoliko bi u redovitoj provjeri Povjerenstvo utvrdilo nerazmjer između imovine navedene u izvješću o imovinskom stanju dužnosnika i utvrđene imovine, poduzeti će daljnje Zakonom propisane radnje.

Sukladno članku 39. stavku 3. ZSSI-a, poziva se dužnosnik Ivan Franković da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže. Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Franković, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana